Statsadvokaten i Viborg anker ikke Retten i Hjørrings dom, hvor erhvervsmanden Hans Andersen og en entreprenør blev idømt 60 dages betinget fængsel med vilkår om samfundstjeneste for hærværk på Sønderstrand i Skagen. Det oplyser anklagemyndigheden mandag på Twitter . Hans Andersen og den 39-årige entreprenør har meddelt, at de heller ikke ønsker at anke dommen, og dermed er der foreløbig sat punktum i sagen, hvor der faldt dom ved Retten i Hjørring den 23. april. Kommune søger erstatning Frederikshavn Kommune arbejder dog på at anlægge et civilt søgsmål mod Hans Andersen og den 39-årige entreprenør for at søge erstatning, så det ikke kommer til at koste skatteborgerne i Frederikshavn Kommune penge, at de to mænd lavede hærværk på to klitter på Sønderstrand i Skagen i oktober 2019. - Vi er i gang med at se på erstatningssagen og er ved at forberede et civilt søgsmål, siger Frederikshavn Kommunes borgmester Birgit Stenbak Hansen (S) til TV2 Nord. Frederikshavn Kommune har efterfølgende reetableret klitterne for omkring en halv million kroner. Retten i Hjørring ville ikke tage stilling til, om de to dømte skal betale erstatning til kommunen for det arbejde, der er blevet lavet på klitterne. Derfor er Frederikshavn Kommune nødt til at rejse et civilt søgsmål og dermed sende sagen i retten igen, hvis de to dømte skal dømmes til at betale erstatning. Regningen til kommunen på reetableringen fra HedeDanmark lød på 447.000 kroner. Undervejs i retssagen blev erstatningskravet dog nedskaleret til cirka 311.000 kroner, fordi der var reetableret et større areal, end der var rejst tiltale for. Retten kunne ikke tage stilling til, om de to dømte skulle betale erstatningskravet på cirka 311.000, fordi retten ikke kunne vurdere, om tilbuddet var indhentet på baggrund af kommunens første estimat, der lød på, at der var fjernet omkring 3.000 kubikmeter sand.

Opsummering:
Der er sat et foreløbigt punktum i klitsagen fra Skagen. Frederikshavn Kommune er dog snart klar til at lægge sag an mod de to dømte mænd for at søge om erstatning.